Diari Oficial de la Generalitat Valenciana


Sumari del DOGV 5539, del 21-06-2007 (2007/8163)

ORDRE de 6 de juny de 2007, de la Conselleria d'Economia, Hisenda i Ocupació, per la qual es convoquen les ajudes del Programa de Foment d'Ocupació Salari-jove, per a l'exercici 2007.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5539

Data del DOGV
:   21-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/8163


Data del document
:   06-06-2007

Organisme emissor
:   Servei Valencià d'Ocupació i Formació

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a l'ocupació
    * jove
    * administració local
    * suport econòmic
    * creació d'ocupació
    * atur juvenil
    * administració regional

ORDRE de 6 de juny de 2007, de la Conselleria d'Economia, Hisenda i Ocupació, per la qual es convoquen les ajudes del Programa de Foment d'Ocupació Salari-jove, per a l'exercici 2007. [2007/8163]  
Afavorir la creació d'ocupació és un dels principals objectius de la Generalitat, i entre els diversos col·lectius que tenen més dificultat per a obtenir-ne, es troben els joves que no tenen experiència laboral, o que n'han tinguda de forma escassa.   
A fi d'articular majors vies d'ocupabilitat d'aquest col·lectiu, mitjançant la present ordre es convoquen les ajudes del programa de foment d'ocupació "Salari-jove", com a mesura que coadjuvarà a la superació dels obstacles en la tasca de consecució d'un treball i d'una experiència laboral, a través d'accions formatives i execució d'obres i de servicis d'interés general i social, la qual cosa permetrà al jove obtenir una pràctica professional adequada a la seua formació, per això es pretén que els projectes que presenten els possibles beneficiaris, tinguen una duració de nou mesos i que puguen executar-se fins als sis primers mesos de l'exercici pressupostari següent.   
Aquest programa del Salari-jove pretén que aquesta experiència laboral siga d'acord amb la formació del jove, amb l'objecte de millorar les seues possibilitats futures d'ocupació.  
A més, a la finalització del contracte, l'ocupador ha d'estendre un certificat en què consten les funcions realitzades o treballs desenvolupats pel jove per a millorar de la seua ocupabilitat, documentació que pot facilitar el seu accés a futures ocupacions.  
La present ordre s'adapta a la Llei 38/2003, de 17 de novembre, General de Subvencions de conformitat amb l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, les normes reguladores de subvencions que concedisca el Servici Públic d'Ocupació Estatal en els àmbits d'ocupació i formació professional ocupacional, s'adapta igualment al que disposa el Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
La present convocatòria de subvencions, que pretén facilitar l'entrada al mercat de treball dels joves, ja que una de les seues majors dificultats està en la falta d'experiència laboral, com es planteja en la revisió del Pacte Valencià pel Creixement i l'Ocupació 2001-2006 (PAVACE), estableix:  
En el títol I les disposicions comunes de les ajudes.  
En el títol II es regulen les particularitats de les ajudes Salari-Jove en col·laboració amb les corporacions locals.  
En el títol III es regulen les subvencions del programa de Salari-Jove en col·laboració amb els òrgans de l'administració de la Generalitat i les seues entitats autònomes, i amb les universitats.  
El Servici Valencià d'Ocupació i Formació (SERVEF), a través d'aquesta convocatòria, regula les subvencions destinades a sufragar els salaris d'aquests joves, la contractació dels quals podrà ser efectuada, amb l'aprovació prèvia pel SERVEF de la corresponent ajuda.  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la conselleria d'Economia, Hisenda i Ocupació, i d'acord amb el que disposa el Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat,  
ORDENE  
TÍTOL I  
Disposicions comunes  
CAPÍTOL I   
Disposicions generals  
Article 1. Objecte i àmbit  
La present ordre té com a objecte promoure l'ocupabilitat dels joves amb escassa experiència laboral o sense aquesta, mitjançant la concessió d'ajudes i de subvencions a càrrec dels pressupostos del SERVEF, organisme autònom de la Generalitat.  
En concret, serà objecte de les subvencions arreplegades en aquesta ordre, la contractació de joves desocupats per part de les entitats descrites en l'article 2, perquè col·laboren en l'execució d'obres i de servicis d'interés general i social, que al seu torn serà un mitjà perquè aquests joves adquirisquen la formació teòrica i pràctica necessària per a l'exercici d'un lloc de treball adequat a la seua formació prèvia.   
Article 2. Beneficiaris de les subvencions  
Podran ser beneficiaris de les subvencions previstes en aquesta ordre, per a l'execució d'obres i la prestació de servicis considerats d'interés general i social dins del territori de la Comunitat Valenciana, sempre que contracten joves desocupats:  
1. Les corporacions locals o les entitats que en depenguen o les vinculades, dins de l'àmbit territorial de la Comunitat Valenciana, respecte de les ajudes previstes en el títol II.  
2. Els òrgans de l'administració de la Generalitat, i si és el cas, les seues entitats autònomes, a través de la conselleria a què estiguen adscrits, i les universitats, que gaudisquen de capacitat tècnica i de gestió suficients per a l'execució del corresponent projecte, respecte de les ajudes previstes en el títol III.  
No podran obtenir la condició de beneficiari o entitat col·laboradora aquelles persones o entitats en què concórrega alguna de les circumstàncies a què es refereix l'article 13, apartats 2 i 3, de la Llei 38/2003, de 17 de novembre, General de Subvencions.   
Article 3. Obligacions genèriques dels beneficiaris  
Amb independència de les obligacions específiques previstes en aquesta ordre i de les que expressament s'arrepleguen en la resolució, són exigibles les obligacions genèriques següents:  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.  
b) Justificar davant de l'òrgan concedent la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi d'aquesta.   
c) Comunicar a l'òrgan concedent l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.  
d) Facilitar totes les dades i la informació, en qüestions relacionades amb les subvencions concedides, que els siguen requerides per la conselleria d'Economia, Hisenda i Ocupació.  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu en relació amb les subvencions concedides.  
f) Obligació, si és procedent, de justificar la subvenció de l'any anterior.  
g) Adoptar les mesures necessàries per a donar l'adequada publicitat del caràcter públic del finançament del programa i d'acord amb el que disposa el Reglament de la Comissió 1.159/2000, de 30 de maig (DOCE L 130, de 31 de maig de 2000), sobre informació i publicació de les intervencions cofinançades pels Fons Estructurals.  
Els beneficiaris estaran obligats a complir les obligacions que amb caràcter general assenyala l'article 14 de la Llei General de Subvencions.  
Article 4. Destinataris finals. Procediment i requisits per a la contractació dels joves  
1. Els treballadors contractats hauran de ser joves desocupats menors de 30 anys i sense experiència laboral en la seua formació acadèmica, inscrits en els centres SERVEF d'Ocupació de la Generalitat, preferentment durant un període de tres mesos.  
A l'efecte d'aquesta ordre, es considera que un jove no té experiència laboral quan no haja treballat, en llocs relacionats amb la seua formació acadèmica, o quan ho haja fet menys de 180 dies en els últims tres anys, siga per compte propi o d'altri, en la seua formació acadèmica. En absència de desocupats que complisquen aquests requisits, es podrà considerar joves desocupats menors de 30 anys amb major experiència laboral. En cap cas podran participar en aquest programa d'ocupació, salari-jove, els joves que hagen participat en programes anteriors de Foment d'Ocupació Salari-jove.  
Els requisits d'edat, de desocupació i d'experiència laboral els haurà de complir el jove en el moment de la incorporació al programa o a l'actuació gestionat per l'entitat beneficiària.  
2. Prèviament a la contractació dels treballadors, els beneficiaris sol·licitaran una oferta d'ocupació al centre SERVEF d'Ocupació corresponent.   
3. Les entitats beneficiàries únicament podran contractar els treballadors d'entre els facilitats pel centre SERVEF d'Ocupació, utilitzant preferentment fórmules de contractació que permeten un major volum de contractes i treballadors.  
4. En el supòsit de baixa d'algun dels treballadors contractats amb anterioritat a la finalització de l'obra o del servici, es podrà substituir per un altre treballador, en el termini d'un mes, d'entre els enviats inicialment pel centre SERVEF d'Ocupació. Si entre els enviats no quedaren treballadors, s'aplicarà el procediment dels paràgrafs 1 i 2 d'aquest article. Aquesta circumstància haurà de ser comunicada a l'òrgan que va concedir la subvenció.   
En el supòsit de baixa de joves contractats, mitjançant modalitat de contracte de pràctiques, només podrà substituir-se per un altre jove, en el termini d'un mes, a l'inici del projecte, es considerarà que la duració del nou contracte de pràctiques haurà de tenir una duració mínima de 6 mesos, i el projecte haurà de finalitzar dins del termini límit, que s'estableix en la present ordre. En cap cas la substitució suposarà un increment en la quantia de la subvenció concedida.  
5. Amb caràcter general, les contractacions s'iniciaran a partir de la data d'aprovació de l'ajuda i conclouran amb la finalització del projecte subvencionat.  
Article 5. Criteris per a la selecció de joves a contractar per l'entitat  
Els joves objecte de les contractacions previstes en aquesta ordre que reunisquen els requisits establits en l'article 4 de la present ordre, se seleccionaran tenint en compte els criteris següents:  
a) Major adequació al lloc de treball oferit en funció de la seua formació.  
b) Condició de discapacitat del demandant d'ocupació.  
c) Nivell de protecció per desocupació dels possibles beneficiaris.  
d) Existència de responsabilitats familiars, entenent-se per aquestes tenir càrrec del treballador desocupat que es contracta el cònjuge, fills menors, menors acollits o discapacitats.  
e) Condició de dona.  
f) Ser desocupats aturats de llarga duració, o, desocupats amenaçats de desocupació de llarga duració, atenent el període d'inscripció com a desocupats en els servicis públics d'ocupació.  
Els criteris esmentats s'aplicaran d'acord amb la forma i el procediment que es determine per resolució de la Direcció General del SERVEF, amb la consulta prèvia amb l'òrgan de participació institucional dels agents socials més representatius.  
Article 6. Destí de les subvencions i quantia d'aquestes  
1. Les subvencions es destinaran a sufragar els costos corresponents a les contractacions dels joves desocupats.  
2. La quantia de la subvenció que han de percebre les entitats locals sol·licitants de les ajudes regulades en el títol II de la present ordre, serà la necessària per a sufragar els costos salarials totals, per cada treballador desocupat contractat, inclosa la cotització empresarial a la Seguretat Social per tots els conceptes en la mateixa quantitat que la fixada per al salari segons conveni col·lectiu vigent en la data de presentació de la sol·licitud, llevat que aquest haja sigut revisat en el termini que hi ha entre la sol·licitud i l'aprovació de l'ajuda, i en l'esmentada revisió s'establisca el caràcter retroactiu d'aquest.  
Per al cas de contractacions en pràctiques la quantia serà la fixada segons conveni col·lectiu per als treballadors en pràctiques, sense que, si no n'hi ha, puga ser inferior al 60% del salari fixat en conveni per a un treballador que exercisca el mateix lloc de treball o equivalent de conformitat amb l'article 11.1.e) del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998).   
3. La quantia màxima de la subvenció a percebre per les entitats beneficiàries per a les ajudes previstes en el títol III, serà igual al resultat de multiplicar el nombre de treballadors desocupats contractats pel nombre de mesos de duració del contracte i per l'import del mòdul que li corresponga en funció del grup de cotització a la Seguretat Social del treballador contractat, d'acord amb el que estableix l'apartat 4 d'aquest article.  
4. Els mòduls corresponents a cada grup de cotització dels treballadors contractats pels beneficiaris de les subvencions determinats en l'article 2.2 d'aquesta ordre, seran els següents:  
- Mòdul A: els costos salarials totals a subvencionar ascendiran a una vegada i mitja l'indicador públic de renda d'efectes múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'aquestes a una mensualitat de l'IPREM, o la quantia prevista en conveni col·lectiu d'aplicació si aquesta fóra inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 10 i 11.  
- Mòdul B: els costos salarials totals a subvencionar ascendiran a dues vegades l'indicador públic de renda d'efectes múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'aquestes a una mensualitat de l'IPREM, o la quantia prevista en conveni col·lectiu d'aplicació si aquesta fóra inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 9 al 5, els dos inclusivament.  
- Mòdul C: els costos salarials totals a subvencionar ascendiran a tres vegades l'indicador públic de renda d'efectes múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'aquestes a una mensualitat de l'IPREM, o la quantia prevista en conveni col·lectiu d'aplicació si aquesta fóra inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 4 a l'1, els dos inclusivament.  
Per a contractacions en pràctiques la quantia serà la fixada segons el mòdul corresponent, quantia proporcional amb referència a l'IPREM, o al conveni col·lectiu d'aplicació per als treballadors en pràctiques, si aquest fóra inferior, sense que, si no n'hi ha, la quantia puga ser inferior al 60% del salari fixat per a un treballador que exercisca el mateix lloc de treball o equivalent de conformitat amb l'article 11.1.e) de l'Estatut dels Treballadors.  
5. Les esmentades quanties màximes es reduiran proporcionalment en funció de la jornada realitzada, quan els contractes es concerten a temps parcial.  
CAPÍTOL II  
Procediment per a la concessió de les ajudes  
Article 7. Presentació de sol·licituds i termini  
1. Les sol·licituds per a l'obtenció de les ajudes regulades en la present ordre hauran de dirigir-se al SERVEF, i es presentaran en imprés normalitzat en les corresponents direccions territorials d'Ocupació o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació de documentació, si és el cas, a través del corresponent registre telemàtic.   
2. Quan la sol·licitud no reunisca els requisits establits en la present ordre o no s'acompanye la documentació que d'acord amb aquesta resulte exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que si no ho fera així, es considerarà que desisteix de la petició, amb una resolució prèvia que haurà de ser dictada en els termes que preveu l'article 42 de l'esmentada llei.  
3. El termini per a la presentació de sol·licituds, tant per als projectes referits en el títol II com els referits en el títol III de la present ordre, serà de 60 dies naturals a comptar des de l'endemà de la publicació d'aquesta, en el Diari Oficial de la Comunitat Valenciana.   
Article 8. Documentació   
A) Les sol·licituds presentades d'acord amb el que estableix l'article 7 de la present ordre, hauran d'anar acompanyades, amb caràcter general, amb la documentació següent:  
1. Memòria de l'actuació, que es presentarà segons model normalitzat, facilitat pel SERVEF, i que haurà de reunir en tot cas els requisits establits per a cada programa en la regulació específica arreplegada en la present ordre. Si és el cas, les memòries s'hauran de consignar, per ordre de prioritat, adjuntant informació addicional dels projectes o de les actuacions per als quals se sol·licita l'ajuda. En els supòsits de realització d'obres, la memòria s'acompanyarà amb el projecte i els plànols quan el tipus d'obra així ho exigisca.   
2. Dades de domiciliació bancària segons model facilitat a aquest efecte (fitxa de manteniment de tercers), excepte si s'ha presentat amb anterioritat davant de la conselleria d'Economia, Hisenda i Ocupació i no ha experimentat variació, en aquest cas s'indicarà el compte en què es practicarà l'ingrés.  
3. Currículum del responsable de l'entitat que desplegarà les tasques de tutor per a la formació del jove contractat, si és el cas.  
4. Declaració responsable del representant legal de l'entitat sol·licitant, que aquesta no es troba sotmesa a les prohibicions per a obtenir la condició de beneficiari de subvencions establides en l'article 13, apartats 2 i 3 de la LGS.  
B) A més, amb caràcter particular:  
1. Si l'entitat sol·licitant de la subvenció és una corporació local o entitat que en depenga o hi estiga vinculada, haurà d'acompanyar-se:  
a) Certificat de l'òrgan competent de l'entitat sol·licitant de l'aprovació del projecte de l'obra o del servici per a la qual se sol·licita la subvenció.  
b) Certificat del secretari de la corporació local o òrgan equivalent en què conste que l'entitat sol·licitant de la subvenció disposa d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o del servici que es tracte.  
2. Si l'entitat sol·licitant és una corporació de dret públic, a més haurà d'adjuntar-hi:  
a) Fotocòpia compulsada del DNI de la persona que, en nom i representació de l'entitat, sol·licita la concessió de la subvenció així com el mandat o poder de representació per a actuar en nom i representació de l'entitat.  
3. Si és el cas, documentació acreditativa de trobar-se el sol·licitant al corrent en el compliment de les obligacions tributàries i davant de la Seguretat Social, en els termes establits en els articles 18 i 19 del Reial Decret 887/2006, acreditant aquestes circumstàncies de conformitat amb el que es preceptua en l'article 22 de l'esmentat reglament i de conformitat amb el que es preceptua en l'Ordre de 30 de maig de 1996, de la conselleria d'Economia i Hisenda (DOGV 21.06.1996), la validesa de la qual haurà d'estendre's a la data de l'atorgament de la subvenció.   
Article 9. Procediment de concessió  
1. El procediment de concessió de les ajudes es tramitarà en règim de concurrència competitiva, en els termes establits en el títol I de la Llei 38/2003, 17 de novembre, General de Subvencions.  
2. La instrucció del procediment de concessió de subvencions correspondrà a les direccions territorials d'Ocupació del SERVEF.   
Després de l'avaluació i l'examen de les sol·licituds, la comissió de valoració a què es fa referència en els apartats 3 i 4 d'aquest mateix article, atenent els criteris i requisits establits per a cada una de les ajudes arreplegades en la present ordre, emetrà un informe en què es concrete el resultat de l'avaluació efectuada, aquest informe determinarà els projectes seleccionats, així com l'import de l'ajuda que individualment s'ha assignat a cada un, d'acord amb la disponibilitat pressupostària.  
L'òrgan instructor, a la vista de l'expedient i de l'informe de la comissió de valoració, formularà la corresponent proposta de resolució per a remetre-la a l'òrgan competent.   
3. La comissió de valoració esmentada en el punt anterior estarà formada per cinc membres amb la composició següent: president, el cap de l'Àrea de Foment d'Ocupació o persona en qui delegue; quatre vocals: un per cada servici territorial de Foment d'Ocupació i un cap de servici de l'Àrea de Foment d'Ocupació, que actuarà com a secretari, o persones en qui aquests deleguen.   
4. Aquesta Comissió de Valoració, com a òrgan col·legiat, s'ajustarà en el funcionament al règim establit per a aquests en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
6. Serà requisit per a la concessió de les subvencions i per al pagament d'aquestes que els beneficiaris o les entitats col·laboradores no siguen deutors per resolució ferma de procedència de reintegrament en els termes establits en l'article 21 del Reial Decret 887/2006.  
Article 10. Resolució i recursos  
1. La competència per a conéixer i resoldre sobre les sol·licituds formulades correspon a la Direcció General del SERVEF.  
2. El termini màxim per a resoldre i notificar la resolució procedent serà de sis mesos a comptar des de l'endemà de la presentació de la sol·licitud en qualsevol dels registres d'entrada del SERVEF.  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la petició formulada.  
4. Quan l'import de la proposta provisional de la subvenció siga inferior al que figura en la sol·licitud presentada, es podrà instar del beneficiari la reformulació de la sol·licitud per a ajustar els compromisos i les condicions a la subvenció atorgable.  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haja de subjectar-se l'entitat beneficiària d'aquesta, i serà notificada als interessats en els termes que preveu l'article 58 de la Llei 30/1992, abans mencionada.  
6. Si després de la resolució de les ajudes, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com l'incompliment de condicions i terminis establits en la resolució, la falta de justificació de les despeses realitzades o altres circumstàncies, i es generara, com a conseqüència, un crèdit disponible, aquest crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.   
7. Les resolucions que es dicten a l'empara de la present ordre esgotaran la via administrativa, i contra aquestes els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.   
Quan la interessada siga una administració pública, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la publicació, en els termes que preveu l'article 44 de l'esmentada Llei 29/1998.  
8. En el cas de desestimació per silenci administratiu podrà interposar-s'hi un recurs idèntic en el termini de sis mesos, a comptar des que haguera finalitzat el termini que, per a dictar i notificar la resolució expressa, que es menciona en l'apartat 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Article 11. Resolució d'incidències  
Els directors territorials d'Ocupació, de conformitat amb la Resolució d'1 d'octubre de 2003, de la directora general del Servici Valencià d'Ocupació i Formació (SERVEF), sobre delegació de competències en matèria de personal, gestió econòmica i contractació administrativa, seran els òrgans competents per a resoldre qualsevol incidència que es produïsca després de la concessió de les ajudes, per als beneficiaris que s'estableixen en l'apartat 1 de l'article 2, (com ara: pròrroga de terminis, modificacions justificades del projecte inicial, baixa o substitució d'algun dels treballadors contractats, o qualsevol variació de les condicions particulars de la concessió).  
Article 12. Termini de presentació de la documentació d'inici de les obres o dels servicis.  
La documentació d'inici de les activitats de les obres o dels servicis es presentarà en el termini que especifique la resolució de concessió i, com a màxim, el 20 de novembre de 2007.  
Com a conseqüència de la duració dels projectes per un període màxim fins de nou mesos, mínim de sis, necessari per a la formació dels joves desocupats, i atesa la impossibilitat d'execució dins de l'any corresponent a l'aprovació de l'ajuda, el pagament de la totalitat de la subvenció es realitzarà amb anterioritat al 31 de desembre, i haurà de presentar-se prèviament per les entitats beneficiàries, com a màxim fins al 20 de novembre de 2007, la documentació que acredite l'inici de l'obra o del servici.  
Si per causes motivades com cal, el beneficiari de la subvenció presentara la justificació després del termini assenyalat es podrà detraure de la subvenció concedida la quantia corresponent al nombre de dies que hagen originat el retard.  
Article 13. Seguiment i control de les ajudes  
1. Correspondrà a la Direcció General del SERVEF per si mateixa, o per mitjà de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment del programa regulat en aquesta ordre.  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.  
3. A l'efecte de difusió pública, les obres i/o els servicis que es realitzen sobre la base d'aquesta ordre hauran d'identificar-se convenientment per cada municipi o entitat, d'acord amb les característiques de l'actuació de forma que en les obres o els servicis conste de manera expressa la col·laboració del SERVEF i la realització per treballadors desocupats. En el cas d'ajudes dirigides a les corporacions locals cofinançades pel Fons Social Europeu, seran objecte de publicitat les actuacions d'acord amb el que disposa el Reglament de la Comissió 1.159/2000, de 30 de maig (DOCE L 130, de 31 de maig de 2000), sobre informació i publicació de les intervencions cofinançades pels Fons Estructurals.  
De conformitat amb l'article 45 de la Llei 38/2003, aquestes subvencions estaran subjectes al control financer d'ajudes i de subvencions finançades totalment o parcialment a càrrec de fons comunitaris.  
4. En la concessió d'ajudes d'aquest programa de foment d'ocupació es tindrà en compte el grau de compliment de les actuacions programades en subvencions concedides, si és el cas, en exercicis anteriors.  
Article 14. Concurrència de subvencions  
L'import de les ajudes o de les subvencions establides en la present ordre no podrà ser, en cap cas, d'una quantia tal que aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenvolupar el beneficiari.  
Article 15. Modificació de la subvenció i reintegrament de les ajudes concedides   
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, que en conjunt excedisquen dels límits establits, podrà donar lloc a la modificació de la resolució de concessió.  
L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar, totalment o parcialment, les ajudes percebudes, així com l'exigència dels interessos de demora des del moment del pagament de la subvenció fins que s'acorde la procedència del reintegrament d'aquesta, de conformitat amb el que estableixen els articles 91, 92 i 93 del Reial Decret 887/2006.   
2. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions, i el títol IV del Reial Decret 887/2006, de 21 de juliol.   
3. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es portarà a efecte d'acord amb el procediment establit en el capítol II del títol III del Reial Decret 887/2006, pel que disposa el capítol II, títol II de la Llei General de Subvencions i de conformitat amb els articles 9 i 10 de l'Ordre TAS 816/2005, de 21 de març, ja esmentada.  
4 Quan el compliment pel beneficiari o, si és el cas, l'entitat col·laboradora s'aproxime de manera significatiu al compliment total i aquests acrediten una actuació inequívocament tendent a la satisfacció dels seus compromisos, la quantitat a reintegrar estarà determinada per l'aplicació dels criteris enunciats, en el paràgraf n) de l'apartat 3 de l'article 17 de l'esmentada Llei 38/2003, General de Subvencions. En aquests casos d'incompliments parcials, l'òrgan competent determinarà la quantitat a reintegrar pel beneficiari responent al principi de proporcionalitat en funció dels costos justificatius i les actuacions acreditades, de conformitat amb el que disposa el número 2 de l'article 37 de la Llei 38/2003, General de Subvencions, i en relació amb la lletra n), de l'apartat 3 de l'article 17 d'aquesta llei, ja esmentat.  
El reintegrament de fons no utilitzats per causes no imputables als beneficiaris, com baixes dels treballadors, d'acord amb el que s'ha expressat en el paràgraf anterior, no comportarà l'exigència d'interessos de demora.   
Article 16. Avaluació de les actuacions subvencionades  
L'entitat beneficiària queda obligada a facilitar tota la informació que siga necessària, en la forma que determine la Direcció General del SERVEF, a fi de realitzar les actuacions d'avaluació que siguen procedents.  
Article 17. Rendiments financers.  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, a causa de l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
TÍTOL II  
Programa de Salari-Jove en Col·laboració   
amb les Corporacions Locals (EMCORP-SJ)  
Article 18. Requisits i criteris per a la selecció de les obres i dels servicis  
1. Les obres i els servicis que calga realitzar sobre la base de la col·laboració entre el SERVEF i les entitats sol·licitants, hauran de complir els requisits següents:  
a) Que es tracte d'obres i de servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la conselleria d'Economia, Hisenda i Ocupació.   
b) Que siguen executats per les entitats sol·licitants en règim d'administració directa.  
c) Que en l'execució o la prestació s'afavorisca la formació i pràctica professionals dels joves desocupats  
d) Que la duració dels projectes no supere els nou mesos des de la data d'inici d'aquests .  
e) Que el percentatge mínim de treballadors desocupats que calga ocupar en la realització de l'obra o del servici siga del 75%.  
f). Que les obres i els servicis s'inicien a partir de la data de l'aprovació de l'ajuda, i es puguen executar totalment com a data límit, fins al 30 de juny de l'any següent.  
g) Que l'entitat sol·licitant de la subvenció dispose d'assignació pressupostària suficient, si és el cas, per a fer-se càrrec de les partides pressupostàries no subvencionades pel SERVEF, per a la realització de l'obra o del servici que es tracte, la qual cosa s'acreditarà mitjançant el corresponent certificat de l'entitat.   
El SERVEF considerarà, en tot cas, que l'entitat sol·licitant compta amb l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o altres institucions financeres un crèdit complementari per a aquesta realització.   
2. D'entre les obres i els servicis que complisquen els requisits de l'apartat 1 d'aquest article, es donarà preferència a:  
a) Els que, sent de major interés general i social, es realitzen preferentment en alguna de les activitats següents:  
- Servicis d'utilitat col·lectiva, com ara millora de l'habitatge, revaloració d'espais públics urbans, transports col·lectius, comerços de proximitat, així com activitats que afecten la gestió de residus, la gestió d'aigües, la protecció i el manteniment de zones naturals així com aquelles que incidisquen directament o indirectament en el control de l'energia.  
- Servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.  
- Servicis personalitzats de caràcter quotidià, com ara cura de xiquets, prestació de servicis a domicili a persones incapacitades o majors, ajuda a joves en dificultat i amb desarrelament social.  
b) Els projectes que, en la realització, permeten la creació permanent del nombre més gran de llocs de treball i hi donen suport.  
c) Els que acrediten un major nivell d'inserció laboral, així com aquells projectes que redunden en una millora de l'ocupabilitat del jove, amb la possible utilització de contractes de pràctiques regulats en l'article 11 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998).  
d) Projectes que compten, si és el cas, amb el finançament de les entitats sol·licitants per a realitzar accions complementàries que milloren l'eficàcia d'aquest programa. A aquest efecte, es tindrà en compte l'esforç inversor per a cada supòsit.  
3. La Comissió de Valoració procedirà a l'anàlisi de les sol·licituds rebudes, per a procedir al repartiment de les ajudes entre les distintes entitats sol·licitants, atenent els criteris de preferència fixats en l'apartat anterior, a aquests efectes i mitjançant una instrucció de la Direcció General del SERVEF es considerarà el nivell i l'evolució de la desocupació dels municipis, factors demogràfics, la dinàmica del mercat laboral, (ofertes d'ocupació, existència de sectors econòmics en reestructuració, etc.), així com les circumstàncies derivades d'aspectes estacionals o conjunturals quan les circumstàncies ho aconsellen. Es donarà publicitat de la instrucció de la Direcció General, a través de la pàgina web del SERVEF.   
Article 19. Documentació específica  
D'entre la documentació que han de presentar les entitats sol·licitants que pretenguen beneficiar-se de les subvencions establides en la present ordre, exigida per l'article 8 d'aquesta ordre, la memòria arreplegarà, almenys, els aspectes següents:  
1. Denominació concreta de l'obra o del servici corresponent.  
2. Nombre total de treballadors necessaris per a l'execució de l'obra o del servici.  
3. Nombre de treballadors que calga col·locar procedents de la situació de desocupats i percentatge que representa sobre el total dels treballadors que calga col·locar en l'execució de l'obra o del servici.  
4. Cost total pressupostat de l'obra o del servici.  
5. Cost total pressupostat de la mà d'obra de treballadors desocupats.  
6. Dates previstes per al començament i la finalització de l'obra o del servici.  
7. Subvenció que se sol·licita al SERVEF.  
8. Nombre de llocs de treball permanents que es crearan amb l'execució de l'obra o del servici i la justificació.  
9. Grau en què afavoreix la formació i la pràctica professional dels treballadors.  
10. Modalitats de contractació i nombre de treballadors afectats per cada modalitat.  
11. Curriculum vitae del responsable de l'entitat que desplegarà les tasques de tutor per a la formació del jove desocupat, si és el cas.  
Article 20. Acreditació de l'inici de les obres o servicis  
El començament de l'obra o del servici s'acreditarà mitjançant la presentació per l'entitat beneficiària, del document «certificat de l'inici», firmat pel secretari de l'ajuntament o òrgan equivalent, en model normalitzat, davant de la direcció territorial d'Ocupació corresponent, amb indicació del nombre de treballadors desocupats contractats per a aquesta, la llista de joves podrà presentar-se a través de l'aplicació informàtica SIDEC, respectant, en tot cas, els terminis previstos en l'article 12 de la present ordre.  
Article 21. Pagament i liquidació de les ajudes  
Concedida la subvenció i rebut el certificat d'inici previst en l'article anterior, a través del SERVEF, es podrà transferir a l'entitat beneficiària fins al 100% de la subvenció atorgada, de conformitat amb el que estableix l'article 32.6.e) del títol IV, de la Llei 11/2006, de 27 de desembre, de Pressupostos de la Generalitat per a l'exercici 2007.  
Article 22. Finalització de les obres i dels servicis  
Finalitzada l'obra o el servici, en el termini de dos mesos, l'entitat beneficiària remetrà a la direcció territorial d'Ocupació corresponent, el compte justificatiu de la despesa realitzada d'acord amb el que estableix l'article 69 del Reial Decret 887/2006, que contindrà segons el que preveu l'article 72 d'aquest, la documentació següent:  
1. Informe «fi d'obra o de servici» en model normalitzat.   
2. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent-hi un model normalitzat.   
3. Una memòria econòmica, justificativa del cost de les activitats realitzades mitjançant el «Certificat despesa final» segons model normalitzat, subscrit pel secretari de la corporació local, que contindrà la relació dels treballadors contractats així com el cost salarial detallat de cada un d'ells, adjuntant-hi, si és el cas, el justificant del reintegrament dels fons no utilitzats.   
4. Una relació detallada d'altres ingressos o subvencions que hagen finançat l'activitat subvencionada amb indicació del concepte, l'import i la procedència, o si és el cas, una declaració del responsable de l'entitat de no haver percebut altres ingressos que financen l'activitat subvencionada.  
El reintegrament, si és el cas, identificarà necessàriament, amb claredat, l'entitat beneficiària i la denominació de les obres o els servicis en què es va contractar treballadors desocupats, a l'efecte de les subvencions atorgades.  
No podran concedir-se altres ajudes en el mateix exercici ni en exercicis posteriors fins que no s'haja procedit al reintegrament, si és el cas, dels fons no utilitzats.  
TÍTOL III  
Programa de Salari-Jove en Col·laboració amb els Òrgans   
de l'administració de la Generalitat i les seues Entitats   
Autònomes, i amb les Universitats (EMORGA-SJ)  
Article 23. Requisits i criteris per a la selecció de les obres i dels servicis  
1. Les obres i els servicis a realitzar hauran de complir els requisits següents:  
a) Que siguen obres o servicis que s'executen preferentment entre les activitats i ocupacions que es determinen en la Resolució de 18 de gener de 2007 (BOE núm. 51, de 28/02/07), del Servici Públic d'Ocupació Estatal, per la qual es publiquen les activitats i ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Afers Socials (BOE de 30.12.1997).  
b) Que siguen executats per les entitats sol·licitants en règim d'administració directa.   
c) Que en l'execució o la prestació, s'afavorisca la formació i la pràctica professionals dels joves desocupats. L'entitat haurà de presentar, juntament amb la sol·licitud, curriculum vitae del responsable de l'entitat que desplegarà les tasques de tutor, per a la formació del jove desocupat, si és el cas.  
d) Que la duració dels projectes no supere els nou mesos des de la data d'inici d'aquests.   
e) Que les obres i els servicis s'inicien a partir de la data de l'aprovació de l'ajuda, i es puguen executar totalment com a data límit, fins al 30 de juny de l'exercici pressupostari següent.  
2. D'entre les obres i els servicis que complisquen els requisits de l'apartat anterior, es farà una selecció donant major preferència a:  
a) Els projectes de major interés general i social.   
b) Els que acrediten un major nivell d'inserció laboral, així com aquells projectes que redunden en una millora de l'ocupabilitat del jove, amb la possible utilització de contractes de pràctiques regulats en l'article 11 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998).   
c) Els projectes cofinançats per les entitats sol·licitants.  
d) Els projectes que presenten una major adequació del treball oferit a la formació del jove.  
Article 24. Acreditació de l'inici de les obres o dels servicis  
El començament de l'obra o del servici s'acreditarà mitjançant la presentació per l'entitat beneficiària en el termini de 10 dies des de la data d'inici efectiva, del document «certificat de l'inici» en model normalitzat, davant de la direcció general del SERVEF, amb indicació del nombre de treballadors desocupats contractats per a aquesta, la llista de joves desocupats podrà presentar-se a través de l'aplicació informàtica SIDEC.  
Article 25. Liquidació de les ajudes  
1. Rebut el certificat d'inici d'obra o de servici, previst en l'article anterior, acreditatiu de les contractacions realitzades i que els treballadors contractats i els contractes que s'hi han subscrit compleixen els requisits establits en els articles 4 i 5 de la present ordre, acompanyat d'una còpia dels contractes comunicats al centre SERVEF, o amb el justificant de la comunicació telemàtica, i documents d'alta en la Seguretat Social, podran lliurar-se bestretes fins d'un 100 per cent de l'ajuda concedida de conformitat amb l'article 32.6.e) del títol IV, de la Llei 11/2006, de 27 de desembre, de Pressupostos de la Generalitat per a l'exercici 2007.   
De conformitat amb l'article 47 bis, apartat 3, lletra C), del Text Refós de la Llei d'Hisenda Pública de la Generalitat, les entitats beneficiàries estaran exemptes de la presentació d'aval per al lliurament de bestretes.  
2. Finalitzada l'obra o el servici, en el termini de dos mesos, l'entitat beneficiària aportarà a la Direcció General del SERVEF, la justificació de la subvenció concedida, mitjançant el compte justificatiu de la despesa realitzada que contindrà la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent-hi un model normalitzat.  
b) Una memòria econòmica justificativa del cost de les activitats realitzades mitjançant el "certificat de despesa final", acreditatiu de la finalització de l'obra o del servici, que contindrà la totalitat de les despeses efectivament realitzades en concepte de salaris i de Seguretat Social, igualment en model normalitzat. Aquest document haurà d'acompanyar-se de les còpies compulsades de les nòmines dels treballadors contractats, així com dels document de cotització a la Seguretat Social TC-1 i TC-2, amb reintegrament, si és el cas, al SERVEF dels fons no utilitzats. La comunicació d'aquest reintegrament es remetrà a la Direcció General del SERVEF.  
DISPOSICIONS ADDICIONALS  
Primera  
De conformitat amb el que estableix la Llei 11/2006, de 27 de desembre, de Pressupostos de la Generalitat, per al 2007, detall de transferències i subvencions, secció 06, entitat 31, Servici Valencià d'Ocupació i Formació, les ajudes regulades en la present ordre es finançaran a càrrec del subprograma 322.51, "Foment d'Ocupació", per un import global màxim de 7.500.000,00 €, segons el detall de línies i imports que s'especifica a continuació:  
Les ajudes que es regulen en el títol II de la present ordre es finançaran a càrrec del capítol 4, codi línia T2941000, per un import global màxim de 4.800.000,00 €.  
Les ajudes regulades en el títol III de la present ordre es finançaran a càrrec del capítol 4, codi línia T2941000, per un import global màxim de 2.700.000,00 €.  
L'import global màxim esmentat serà ampliable en el cas que s'aprove la modificació pressupostària prevista número 31/010/07, per un import de 5.000.000,00 €; en aquest cas, es publicarà en el Diari Oficial de la Comunitat Valenciana la resolució de la Secretaria Autonòmica d'Ocupació, Direcció General del SERVEF, per la qual es donarà publicitat a l'increment de la línia de crèdit i de l'import global màxim destinat a la concessió de les ajudes previstes en la present disposició, i que podrà obrir un nou termini de presentació de sol·licituds.  
Segona  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en la present ordre en què es fixaran les activitats a desenvolupar, els programes i els objectius que es perseguisquen, les ajudes que s'hagen de concedir i les altres condicions necessàries per a l'execució.  
Tercera  
Els models normalitzats als quals s'al·ludeix en la present ordre es troben a disposició de les entitats sol·licitants en l'adreça d'Internet:" http://www.servef.es"   
Quarta  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren i no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document amb anterioritat a la formulació de la proposta de resolució.   
Cinquena  
En allò no previst en aquesta ordre, s'aplicaran les ordres de 19 de desembre de 1997 i de 26 d'octubre de 1998, del Ministeri de Treball i Afers Socials i la resta de normativa de desplegament.  
Així mateix, s'aplicarà la Llei 38/2003, de 17 de novembre, General de Subvencions, així com l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, ja esmentada, les normes reguladores de subvencions que concedisca el Servici Públic d'Ocupació Estatal en els àmbits d'ocupació i formació professional ocupacional, així com el Reial Decret 887/2006, de 21 de juliol, pel qual s'aprova el Reglament de la Llei General de Subvencions i el que disposa el Text Refós de la Llei d'Hisenda Pública de la Generalitat.   
DISPOSICIONS FINALS  
Primera  
Es faculta la Direcció General del SERVEF per a dictar les instruccions i adoptar les mesures que considere oportunes per a l'execució i el desenvolupament de la present ordre, així com per a regular la intervenció dels agents socials a l'efecte del que disposa aquesta, a través dels òrgans de participació que es determinen.  
Al seu torn, s'hi delega la competència per a l'ampliació dels terminis de presentació de justificacions, siguen d'inici de les activitats o siguen de justificació de despeses, amb caràcter excepcional, quan concórreguen circumstàncies motivades com cal que dificulten la presentació d'aquesta documentació en els terminis assenyalats.  
Segona   
La present ordre entrarà en vigor l'endemà de la publicació en el Diari Oficial de la Comunitat Valenciana.  
Tercera  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.   
Quan la interessada siga una administració pública, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la publicació, en els termes que preveu l'article 44 de l'esmentada Llei 29/1998, de 13 de juliol.  
València, 6 de juny de 2007.  
El conseller d'Economia, Hisenda i Ocupació,  
GERARDO CAMPS DEVESA